5 Boek-minute met Margie Orford
JY LEES NOU 5 Boek-minute met Margie Orford
Margie Orford lyk allesbehalwe soos iemand wat misdaadverhale skryf. Maar aan die ander kant is dit baie voorbarig van my om te besluit hoe sulke skrywers behoort te lyk ...
Wat trek jou aan na die misdaad-genre?
Dis die genre waarin oor gewone mense geskryf word. Dis oor wat gebeur wanneer 'n betekenisvolle, dikwels dramatiese gewelddadige ding ontplof in 'n doodgewone voorstedelike woonbuurt. En dan die polisiemanne saam met wie ek werk: Wat my van hulle fassineer, is dat hulle net gewone ouens is. Selfs die vroue is okes. Ek was 'n ondersoekende joernalis en in 'n 1 000 woorde storie het jy beperkinge wanneer jy 'n hele klomp feite moet weergee. Dit bring jou nie noodwendig by die waarheid van die storie uit nie. In fiksie, daarenteen, het jy baie meer ruimte en dan kan jy ook 'n storie driedimensioneel weergee. Die waarheid van 'n misdaadtoneel is gewoonlik 'n hele klomp faktore wat die oortreder, die slagoffer en die polisie daarheen gebring het. In Suid-Afrika is niks wit en swart nie en dis nie goed of sleg nie. Dis nie regtig cut out en clear cut nie. Dít trek my aan.
Ontgin jy jou donker kant om jou verhale te skryf?
Beslis. Dit het al menige lewens gered. Ek weet nie hoeveel mense ek al sou vermoor het as ek my donker kant nie in my skryfwerk kon uitleef nie! Die meeste mense hou van misdaadverhale omdat die skrywer 'n spieël ophou van wat jy sou kon doen as jy nie 'n opregte mens was nie. Die meeste van ons kies om nié gewelddadig te wees nie.
Elke verhaal het sy eie tempo, ritme en gebeure. Ek skryf ten minste 'n jaar aan 'n verhaal. As die verhaal my bly boei in daardie jaar, behoort dit die lesers ook te boei. Die kuns is om al die onnodige goed in die verhaal uit te sny, want dis maklik om af te dwaal omdat die sosiologie van Suid-Afrika so fassinerend is. Maar in jou boek moet dit net 'n omgewing vorm vir jou karakters, met ander woorde - wys, moenie vertel nie. Om deur 'n goeie verhaal gekaap te word is baie anders as om gekaap te word deur vier ouens wat pistole teen jou kop druk.